Jeremaia
Chapter 39
E nai ka ciwa ni yabaki i Setekaia na tui Juta, e nai katini ni vula, sa lako mai o Nepukanesa na tui Papiloni kei na nonai valu kecega ki Jerusalemi, a sa vakacibi i valu ena koro.
2 E nai katini ni vula, e nai kaciwa ni siga ni vula, sa kabai na koro.
3 A ra sa curu mai o ira na tamata turaga kecega nei tui Papiloni, ka tiko e na matamata-ni-koro e loma, io o Nakali-sarisa, kei Samikarinipu, kei Sasikimi, kei Rapisarisi, kei Nakali-sarisa, kei Rapi-maki, kei ira kece na tamata turaga nei tui Papiloni sa vo tiko.
4 Ia ni sa raici ira o Setekaia na tui Juta, kei ira kece na tamatai valu, era sa qai dro, ka lako tani e na koro e na bogi, e na sala ni nona were na tui, kina matamata-ni-koro e na tadrua ni bai ruarua: a sa curu yani o koya e na sala ki na buca.
5 Ka sa vakasavi ira nai valu ni kai Kalitia, ka vauci Setekaia e na buca mai Jeriko: ia ni ra sa tauri koya, era sa kauti koya cake vei Nepukanesa na tui Papiloni ki Ripila e na vanua o Emaci, a sa lewai koya mai kea o koya.
6 Ia o tui Papiloni sa qai vakamatei iratou na luve i Setekaia e matana mai Ripila: O ira kece talega na turaga ni Juta sa vakamatea o tui Papiloni.
7 Ia sa leuta tani o koya na mata i Setekaia, a sa vesuki koya e na sinucodo, me kauti koya ki Papiloni.
8 Ia o ira na kai Kalatia era sa vakama e na bukawaqa na vale ni tui, kei na nodra vale na tamata, ka ra sa basuka sobu na bai kei Jerusalemi.
9 Ia na kena vo ni tamata era tiko e na koro, kei ira era sa vuki vua, kei ira na kena vo ni tamata, sa kauti ira o Nipusaretani na kapiteni ni valu i vakatawa, ki Papiloni.
10 Ia eso vei ira na dravudravua, sa sega na nodra ka, sa vakalaiva tu yani e na vanua o Juta o Nipusaretani na kapiteni ni valu i vakatawa, a sa solia vei ira na veiwere-ni-vaini kei na veiwere e na gauna o ya.
11 Ia o Nepukanesa na tui Papiloni sa vakaroti Nipusaretani na kapiteni ni valu i vakatawa e na vuku i Jeremaia, ka vaka,
12 "Mo kauti koya, ka vakaraici koya vinaka, ka mo kakua ni cakava vua e dua na ka ca; ia mo cakava ga vua me vaka na ka sa tukuna vei iko o koya."
13 A ra sa talaki o Nipusaretani na kapiteni ni valu i vakatawa, kei Nipusasipani, kei Rapi-sarisi, kei Nakalisarisa, kei Rapi-maki, kei ira kece na tamata turaga nei tui Papiloni;
14 io era sa talaki, ka kauti Jeremaia mai na lomanibai ni vale ni veivesu, ka soli koya vei Kitalaia na luve i Eaikami, na luve i Safani, me kauti koya ki na nona vale: ka sa tiko vata ga o koya kei ira na tamata.
15 Ia sa yaco na vosa i Jiova vei Jeremaia ni sa sogolati tiko o koya e na lomanibai ni vale ni veivesu, ka vaka,
16 "Mo la'ki vosa vei Epeti-meleki na kai Iciopea, ka vaka, 'Sa tukuna vakaoqo o Jiova ni lewe vuqa, na Kalou ni Isireli; "Raica, Au na vakayacora na Noqu vosa ki na koro oqo me ca, me sega ni vinaka; ia ena yaco ga e matamu e na siga o ya.
17 "Ia Ka'u na vakabulai iko e na siga o ya," sa tukuna o Jiova. "Io o na sega ni soli kina ligadra na tamata o sa rerevaka.
18 "Ni'u na vakabulai iko vakaidina, ia o na sega ni bale e nai seleiwau, ia na nomu bula ga ena nomui toki ni valu: ni o sa vakararavi vei Au," sa tukuna o Jiova.'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn